Предложения по проекта за Правилник могат да бъдат депозирани в Общински съвет-Бургас, както и на следните електронен адрес:  council@burgas.bg в срок до 21.07.2016 г. включително.


МОТИВИ

За приемане на Правилник за изменение и допълнение на Правилник за предоставяне на еднократни безвъзмездни финансови помощи в полза на физически лица 
(Приета с решение на Общински съвет-Бургас по т. 6, Протокол № 37 от 24.06.2014 г.)

Причини, които налагат приемането:

Правилника за предоставяне на еднократни безвъзмездни финансови помощи в полза на физически лица е приет въз основа на докладна записка от председателят на Постоянната комисия по здравеопазване и социални дейности, мандат 2011-2015 година.
В мотивите на докладната записка е посочено: „Налице е необходимост да се засили социалната насоченост на правилника и социалните нужди да бъдат поставени приоритетно. Това се обуславя от множеството подадени искания за предоставяне на финансова помощ от най-различно естество, като всички не могат да бъдат удовлетворени предвид ограничения бюджет на Община Бургас за предоставяне на еднократни помощи, особено при наличие на противоречие в някои от тях с целта и духа на действащия правилник. Разнородните искания допълнително утежняват работата на администрацията, като липсата на по-голяма конкретика и изрични разпоредби в правилника създават предпоставки за неравнопоставеност на кандидатстващите физическите лица и възможностите за злоупотреби отстрана на недобросъвестните от тях.
Засилването на социалната насоченост на Правилника за реда за предоставяне на еднократни безвъзмездни финансови помощи в полза на физически лица и поставянето на социалните потребности като приоритет е оправдано. Но, за да се постигне тази цел, са необходими множество изменения и допълнения на неговите разпоредби. Наличието на последните е основание за приемането на нов правилник, с който да се отмени действащия, по смисъла на чл. 11, ал. 1 и 3 от Закона за нормативните актове. Наличието на задължително здравно осигуряване в НЗОК и правата, които произтичат от него, организационното и финансово подпомагане от Център „Фонд за лечение на деца" към Министерството на здравеопазването и др., обезпечават в голяма степен здравните нужди на физическите лица. Това предопределя необходимостта новият правилник да е с приоритетно социално предназначение, предоставената от него помощ да съдържа белези на социална помощ по чл. 11 и чл. 12, ал. 1, т. 3 от Закона за социалното подпомагане, а удовлетворяването на здравните потребности да бъде ограничено и да бъде осъществявано при точно определени условия. 
С приемането на новия Правилник за реда за предоставяне на еднократни безвъзмездни финансови помощи в полза на физически лица ще се оптимизира самата процедурата и работата на администрацията, помощта ще бъде предназначена за лица с доказани социални нужди и свързани и/или произтичащи от тях здравни такива и ще се постигне превенция срещу опитите за злоупотреби на недобросъвестни кандидати или упълномощени техни лица.“
[bookmark: _GoBack][bookmark: to_paragraph_id2787839]В хода на прилагане на приетия правилник се установиха редица проблеми, изразяващи се в нееднаквото третиране на лицата подали искания за отпускане на помощи със сходни заболявания и социални нужди. В тази връзка се получиха и няколко жалби в приемния ден на председателя на общинския съвет, както и жалби до областния управител. Възникнаха и редица неясноти по прилагането на правилника и по точно кой в крайна сметка определя размера на помощите, комисията или вносителя на докладната записка. По незнайни за мен причини се е наложила практика, комисията да определя размера на помощите, което се явява незаконосъобразно и не отговаря на правомощията и разписани в ЗМСМА и Правилника за организацията и дейността на общинския съвет и взаимодействието му с общинска администрация на Община Бургас. Така например в чл. 49 от ЗМСМА е посочени задачите на комисиите, а именно: Постоянните и временните комисии имат за задача:
1. да проучват потребностите на населението в съответната област и да правят предложения за решаване на проблемите;
2. да подпомагат общинския съвет при подготовката на решения по въпроси, внесени за обсъждане и решаване;
3. да осъществяват контрол за изпълнение на решенията на общинския съвет.
От друга страна съгласно чл. 24 от Правилника, постоянните комисии разглеждат проектите за решения и други актове, разпределени им от председателя на общинския съвет, изготвят и приемат доклади, предложения, становища и проекти за решения по тях.
От тълкуването на посочените норми може да се направи обоснован извод, че постоянните комисии са помощни органи на общинските съвети и те могат да правят предложения, които обаче не са задължителни за вносителя на докладна записка или за общинския съвет.  
Съгласно чл. 8 от ЗНА всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. В случая тези обществени отношения са уредени в акт от по-висока степен, в случая от Закона за социалното подпомагане и ЗМСМА, което се явява основани за приемане на настоящия  Правилник за изменение и допълнение на Правилник за предоставяне на еднократни безвъзмездни финансови помощи в полза на физически лица. 

Целите, които се поставят: По-обективно и правилно разпределяне на публичните средства определени в бюджета за помощи в полза на физическите лица с постоянен и настоящ адрес на територията на Община Бургас.

Финансовите и други средства, необходими за прилагането на новата уредба:
От страна на общината не са необходими финансови средства за прилагане на новата уредба, тъй като такива са предвидени в приетия бюджет за 2016 г. 

Очакваните резултати от прилагането, включително финансовите, ако има такива:
	 При прилагане на измененията и допълненията се очаква справедливо и законосъобразно разпределяне на средствата предвидени в бюджета за безвъзмездно финансово подпомагане на физическите лица. 
	 
Анализ за съответствие с правото на Европейския съюз:
Предлаганото изменение и допълнение на Правилник за предоставяне на еднократни безвъзмездни финансови помощи в полза на физически лица се приема на основание чл. 21, ал.2  от ЗМСМА, във вр. с чл. 4, ал. 3 от ЗСП, чл. 8, чл. 11, ал. 3 и чл. 15, ал. 1 от ЗНА при спазване изискванията на чл. 26 и чл. 28 от ЗНА и чл. 76, ал. 3 от АПК. Същата е в съответствие с нормативните актове от по-висока степен, както и с тези на европейското законодателство. 




